Chikwata Chinotsigira VaMnangagwa Chokandirana Makobvu neMatete
Vamwe muZanu PF vanoti vari kurumbidza VaMnangagwa ava vava kukonzera kuti VaMugabe vaonekwe kunge havasisiri mutungamiri wenyika.
WASHINGTON — Kunyange hazvo mutungamiri wenyika, VaRobert Mugabe, vainge vavimbisa kuti panopera kongiresi yebato ravo reZanu-PF kunetsana kunenge kwapera, zvinhu mubato iri zvinenge zvaramba zvakaita manyama amire nerongo paine kukandirana makobvu nematete. Bato iri mavhiki matatu apfuura rakadzinga basa vaive mutevedzeri wemutungamiri wenyika, Amai Joice Mujuru, VaMugabe vakapihwa masimba ekudoma VaEmmerson Mnangagwa naVaPhelekezela Mphoko sevatevedzeri vavo vatsva mubato. VaMugabe vakaenderera mberi nekudoma vatevedzeri vavo vaviri ava sevatevedzeri vavo muhurumende. Asi sungawirirano yakaitwa pakudzinga Amai Mujuru inenge isisipo sezvo pave nekunetsana kwakanyanya pakati pevari kupomerwa mhosva yekurumbidza VaMnangagwa zvinopfurikidza mwero zvinonzi nevamwe kwave kuda kuti paitezve dambudziko rinonzi rakambotika rakazopa kuti Amai Mujuru vazode kutorera VaMugabe hushe vari vapenyu. Mumwe ari kupomwerwa mhosva iyi igurukota rinoona nezvidunhu reMashonaland West, VaFaber Chidarikire, vakashorwa zvikuru pakupera kwesvondo nemapepanhau ehurumende uye dzimwe nhengo dzeZanu PF mushure mekunge vati Amai Auxilia Mnangagwa ndivo vakafanobata chigaro chemudzimai wemutungamiri wenyika sezvo murume wavo ariiye akafanobata chigaro chemutungamiri wenyika. Masvondo maviri apfura imwe nhengo yePolitburo, VaJosiah Hungwe, vakashorwawo zvikuru mushure mekunge vati VaMnangagwa mwanakomana wamwari uye vainge vaudzwa naBishop Andrew Wutawunashe kuti vachawana chigaro ichi makore apfuura. Vamwe muZanu PF vanoti vari kurumbidza VaMnangagwa ava vava kukonzera kuti vaite sevotorera VaMugabe mwenje. Vamwe vanoongorora nyaya dzezvematongero enyika vanoti kune chimwe chikwata chisina kufara nekudomwa kwaVaMnangagwa kuti vaite mutevedzeri wemutungamiri wenyika. Muchikwata ichi munonzi nevamwe mune gurukota rezvekuburitswa kwemashoko, VaJonathan Moyo, muzukuru waVaMugabe, VaPatrick Zhuwawo, gurukota rezvematunhu, VaIgnatious Chombo, uye gurukota rezvezviwanikwa, VaSaviour Kasukuwere. Hatina kukwanisa kubata vana ava kuti tinzwe divi ravo sezvo nharembozha dzavo dzange dzisirfi kudairwa. Kunyange vana ava vaimira mira kuti Amai Mujuru vabviswe havasati vaonekwa kumhemberero dziri kuitwa naVaMnangagwa dzekupemberera kudomwa kwavo. Asi izvi zvinorambwa nasachigaro weZanu PF kuBritain, VaNicholas Mangwana, avo vanoti vemapepanhau ndivo vari kuda kurwisanisa nhengo dzebato ravo. Asi vanoongorora zvematongero enyika vakazvimirira, VaChamunorwa Madirize, vanoti chikwata chaVa Mnangagwa chava kuita sebhasikiti raTizira rekuti uku riri kurukwa uku riri kurudunhurwa.